Source: https://legestart.ro/este-constitutionala-suspendarea-raportului-de-munca-al-functionarului-public-care-a-savarsit-o-abatere-disciplinara/
Timestamp: 2018-12-17 02:40:56+00:00

Document:
Este constituțională suspendarea raportului de muncă al funcționarului public care a săvârșit o abatere disciplinară?
Acasa ⁄ Specialişti ⁄ HR & Muncă ⁄ Este constituțională suspendarea raportului de muncă al funcționarului public care a săvârșit o abatere disciplinară?
Apr 13, 2018 Postat de Mădălina Moceanu in HR & Muncă, Juridic	Etichete abatere disciplinara, functionar, munca, suspendare	Comentarii 0
Potrivit unui comunicat de presă postat pe site-ul oficial al Curţii Constituţionale (www.ccr.ro) în data de 27.03.2018, Curtea Constituţională, cu unanimitate de voturi, a admis excepţia de neconstituţionalitate și a constatat că prevederile art. 94 alin. (1) lit. n) din Legea nr. 188/1999 privind Statutul funcționarilor publici sunt neconstituţionale.
În motivarea soluţiei de admitere pronunţate, CCR a reţinut că pe de o parte, măsura suspendării raportului de serviciu nu poate opera decât în cazul îndeplinirii condiției influențării cercetării administrative, de către funcționarul public implicat, însă, pe de altă parte, potrivit dispoziţiilor imperative cuprinse în art. 77 alin. (7) din Legea nr. 188/1999, conducătorul autorităţii sau instituţiei publice are obligaţia de a interzice accesul acestuia la documentele care pot influenţa cercetarea sau, după caz, de a dispune mutarea temporară a funcţionarului public în cadrul altui compartiment sau altei structuri a autorităţii ori instituţiei publice. Din acest punct de vedere, prevederile legale criticate sunt în contradicţie cu dispoziţiile art. 1 alin. (5) din Constituţie, care consacră principiul legalităţii şi care impun obligaţia ca normele adoptate să fie precise, clare şi previzibile.
De asemenea, în aceste condiţii, măsura suspendării de drept a raportului de muncă al funcţionarului public, în situaţia în care funcţionarul public care a săvârşit o abatere disciplinară poate influenţa cercetarea administrativă, este o măsură excesivă, lipsită de obiectivitate și temeinicie, ducând la ruperea justului echilibru care trebuie să existe între drepturile și interesele în concurs, și anume dreptul la muncă al funcţionarului public și dreptul autorității/instituției publice de a lua măsurile necesare unei bune desfășurări a cercetării disciplinare.
Decizia este definitivă și general obligatorie și se comunică celor două Camere ale Parlamentului, Guvernului şi instanței de judecată care a sesizat CCR, respectiv Tribunalului Timiș – Secția de contencios administrativ şi fiscal.
Mai menționăm și faptul că argumentele reţinute în motivarea soluţiei pronunţate de Plenul CCR în data de 27.03.2018, vor fi prezentate în cuprinsul deciziei, care se va publica în Monitorul Oficial al României, Partea I.
Art. 94 alin. (1) lit.n) din Legea nr. 188/1999 privind Statutul funcționarilor publici: (1) Raportul de serviciu se suspendă de drept atunci când funcționarul public se află în una dintre următoarele situații: (…) n) pe perioada cercetării administrative, în situația în care funcționarul public care a săvârșit o abatere disciplinară poate influența cercetarea administrativă, la propunerea motivată a comisiei de disciplină.
Ce efecte produce Decizia CCR din data de 27.03.2018 mai sus amintită?
În condiţiile declarării ca neconstituţionale a prevederilor art. 94 alin. (1) lit. n) din Legea nr. 188/1999 se impune şi constatarea efectelor deciziei Curţii Constituţionale în urma admiterii respectivei excepţii de neconstituţionalitate.
În intervalul de la data pronunţării deciziei CCR (27.03.2018) până la data publicării deciziei respective în Monitorul Oficial al României trebuie respectate încă prevederile art. 94 alin. (1) lit. n) din Legea nr. 188/1999.
Un interval de 45 de zile de la data publicării respectivei decizii a CCR în Monitorul Oficial al României dispoziţiile constatate ca fiind neconstituţionale, în speţă art. 94 alin. (1) lit. n) din Legea nr. 188/1999, sunt suspendate de drept, ceea ce înseamnă practic că ele nu mai sunt aplicabile. Tot în acest interval, Parlamentul sau Guvernul, după caz, pot pune de acord prevederile neconstituţionale- in speta art. 94 alin. (1) lit. n) din Legea nr. 188/1999 cu dispoziţiile Constituţiei.
După intervalul de 45 de zile de la data publicării respectivei decizii a CCR în Monitorul Oficial al României dispoziţiile constatate ca fiind neconstituţionale, în speţă art. 94 alin. (1) lit. n) din Legea nr. 188/1999, îşi încetează efectele juridice dacă, în acest interval, Parlamentul sau Guvernul, după caz, nu au pus de acord prevederile neconstituţionale cu dispoziţiile Constituţiei.
Ai nevoie de Legea nr. 188/1999 privind Statutul funcționarilor publici? Poţi cumpăra actul la zi, în format PDF şi MOBI, de AICI!
Precedentul Finanţele vor prelua executarea silită pentru pensii încasate necuvenit
Urmatorul Proiectul privind interzicerea țigărilor electronice în spațile închise, depus la Senat

References: CCR 
 CCR 
 CCR 
 CCR 
 CCR 
 CCR